Broj: 711-I-356-P-310-17/19-11-18

Zagreb, 9. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave protiv **dužnosnika Ivana Bugarina, zamjenika gradonačelnika Grada Trilja,** na 27. sjednici, održanoj 9. studenoga 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Bugarina, zamjenika gradonačelnika Grada Trilja, neće se pokrenuti s obzirom da iz prikupljenih podataka i dokumentacije, vezano za okolnost da je dužnosnik istovremeno u radnom odnosu u trgovačkom društvu VODOVOD I ODVODNJA CETINSKE KRAJINE d.o.o., čije je Grad Trilj suosnivač, ne proizlazi da je u postupanju dužnosnika došlo do moguće povrede odredbi ZSSI-a odnosno da se dužnosnik nalazi u situaciji sukoba interesa, s obzirom da dužnosnik navedenu dužnost obnaša volonterski, da u navedenom trgovačkom društvu nije član uprave niti nadzornog odbora, kao niti predstavnik Grada Trilja u skupštini društva, zatim, s obzirom da je navedeno trgovačko društvo u poslovnom odnosu s Gradom Triljom nastalom prije nego je dužnosnik stupio na dužnost i to samo kao javni isporučitelj vodnih usluga kao i s obzirom da dužnosnik nije sudjelovao u izradi prijedloga Proračuna Grada Trilja za 2018.g.**

Obrazloženje

Povjerenstvo je dana 14. srpnja 2017.g. zaprimilo neanonimnu prijavu mogućeg sukoba interesa, podnesenu protiv dužnosnika Ivana Bugarina, zamjenika gradonačelnika Grada Trilja. Prijava je u knjizi ulazne pošte Povjerenstva zaprimljena pod brojem 711-U-4693-M-149/17-01-4, dopunjena podneskom od 19. srpnja 2017.g., zaprimljenim pod brojem 711-U-4848-P-310/17-01-4, a povodom koje je otvoren predmet broj P-310/17.

U prijavi se navodi da Ivan Bugarin obnaša dužnost zamjenika gradonačelnika grada Trilja te da je istodobno zaposlen u javnom komunalnom poduzeću VODOVOD I ODVODNJA CETINSKE KRAJINE d.o.o., u kojem Grad Trilj ima 26 % suvlasničkog udjela i to na radnom mjestu pomoćnika direktora za tehnička pitanja, odnosno kao jedan od članova uprave.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je Ivan Bugarin stupio na dužnost zamjenika gradonačelnika Grada Trilja 29. svibnja 2017.g. Stoga je Ivan Bugarin, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka jamči se zaštita anonimnosti podnositelju prijave.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Prema tome, zapreka iz ove odredbe ne primjenjuje se na dužnosnike koji svoju dužnost obnašaju volonterski.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Ova zabrana propisana je beziznimno odnosno nebitno je obnaša li dužnosnik svoju dužnost profesionalno ili volonterski.

Člankom 7. propisana su zabranjena djelovanja dužnosnika. Pored ostalog, sukladno točki c) toga članka, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, zatim, sukladno točki d) toga članka, zabranjeno im je primiti dodatnu naknadu za obnašanje dužnosti, zatim, sukladno točki e) toga članka, zabranjeno im je utjecati na odluku nekog tijela ili osobe radi osobnog probitka ili probitka povezane osobe, a sukladno točki g) istog članka, dužnosnicima je zabranjeno utjecati na dobivanje poslova ili ugovora o javnoj nabavi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je, radi provjere upućuju li navodi iz predmetne prijave na moguće povrede ZSSI-a, izvršilo uvid u izvješće o imovinskom stanju dužnosnika Ivana Bugarina i u podatke sudskog registra te je zatražilo potrebne podatke i dokumentaciju od Grada Trilja i od trgovačkog društva VODOVOD I ODVODNJA CETINSKE KRAJINE d.o.o.

Dužnosnik Ivan Bugarin je 5. listopada 2017.g. Povjerenstvu podnio Izvješće o imovinskom stanju povodom stupanja na dužnost zamjenika gradonačelnika Grada Trilja. U Izvješću je, pored ostalog, prijavio podatak da navedenu dužnost obnaša volonterski, kao i da uz dužnost obavlja drugi stalni posao i to na radnom mjestu pomoćnika direktora za tehnička pitanja u trgovačkom društvu VODOVOD I ODVODNJA CETINSKE KRAJINE d.o.o., koje poslove je obavljao i prije stupanja na dužnost i to počevši od 2010.g.

Uvidom izvadak iz sudskog registra Trgovačkog suda u Splitu, Povjerenstvo je utvrdilo da je u isti pod matičnim brojem subjekta 060165262 upisano trgovačko društvo VODOVOD I ODVODNJA CETINSKE KRAJINE društvo s ograničenom odgovornošću za obavljanje djelatnosti javne vodoopskrbe i javne odvodnje (skraćeni naziv: VODOVOD I ODVODNJA CETINSKE KRAJINE d.o.o.), sa sjedištem u Sinju. Nadalje, u sudskom registru upisani su osnivači / članovi društva i to Grad Sinj, Grad Trilj, Općina Dicmo, Općina Hrvace i Općina Otok. Uvidom u povijesni izvadak iz sudskog registra utvrđeno je da je u vrijeme kad je dužnosnik Ivan Bugarin stupio na dužnost, kao jedina osoba ovlaštena za zastupanje ovog trgovačkog društva bio upisan Mate Jukić, na funkciji privremenog upravitelja, dok počevši od 22. studenog 2017.g. nadalje funkciju jedinog člana uprave obavlja Milan Smoljo. Ujedno, utvrđeno je da ovo trgovačko društvo nema niti da je imalo nadzorni odbor.

Utvrđeno je da Ivan Bugarin nije niti u jednom trenutku bio upisan kao član uprave ovog trgovačkog društva od njegova osnivanja. Napominje se da je ovo trgovačko društvo nastalo podjelom društva VODOVOD I ČISTOĆA SINJ d.o.o. na društva VODOVOD I ODVODNJA CETINSKE KRAJINE d.o.o. i ČISTOĆA CETINSKE KRAJINE d.o.o. na temelju odluke skupštine društva od 27. siječnja 2014.g.

Na traženje Povjerenstva, društvo VODOVOD I ODVODNJA CETINSKE KRAJINE d.o.o. dostavilo je tražene podatke dopisom broj 916/2-2018 od 10. listopada 2018.g.

U dopisu se navodi podatak da udio Grada Trilja u temeljnom kapitalu ovog trgovačkog društva iznosi 26 %. Navodi se podatak da je dužnosnik Ivan Bugarin na radnom mjestu pomoćnika direktora za tehnička pitanja zadužen za vodovod zaposlen 1. srpnja 2010.g. U dopisu se navodi i podatak da funkciju člana Skupštine društva kao predstavnik Grada Trilja, kao osnivača, obavlja …………., koji za istu funkciju prima paušalnu mjesečnu naknadu.

U prilogu dopisa dostavljena je dokumentacija koja potvrđuje podatke navedene u dopisu i to Društveni ugovor društva VODOVOD I ODVODNJA CETINSKE KRAJINE d.o.o. sklopljen među osnivačima 27. siječnja 2014.g., Odluku gradonačelnika Grada Trilja Ivana Šipića o imenovanju predstavnika Grada Trilja u Skupštini društva VODOVOD I ODVODNJA CETINSKE KRAJINE d.o.o. od 18. srpnja 2014.g., kojom je imenovan ……………, kao i Ugovor o radu, sklopljen 1. srpnja 2010.g. između društva VODOVOD I ČISTOĆA SINJ d.o.o., kao poslodavca i Ivana Bugarina, kao radnika.

Na traženje Povjerenstva, Grad Trilj dostavio je tražene podatke dopisom KLASA: 022-05/18-01/4, URBROJ: 2175-05-03-18-01 od 15. listopada 2018.g.

U dopisu je potvrđen podatak da funkciju predstavnika Grada Trilja u Skupštini društva VODOVOD I ODVODNJA CETINSKE KRAJINE d.o.o. obavlja Petar Maroš, iz čega proizlazi da dužnosnik Ivan Bugarin, kao ni drugi dužnosnik Grada Trilja, gradonačelnik Ivan Šipić, ne obavljaju funkciju predstavnika Grada Trilja u predmetnom trgovačkom društvu i posljedično niti ne primaju naknadu za ovu funkciju.

Nadalje, navodi se podatak da društvo VODOVOD I ODVODNJA CETINSKE KRAJINE d.o.o., kao javni isporučitelj u sklopu svojih djelatnosti obavlja poslove vodoopskrbe i odvodnje u svim jedinicama lokalne samouprave koje su suosnivači društva, pa tako i Gradu Trilju, sukladno članku 202. Zakona o vodama („Narodne novine“ broj 153/09., 63/11., 130/11., 56/13., 14/14. i 46/18.).

Dodaje se da u razdoblju od lipnja 2017.g. nadalje (u kojem dužnost obnaša dužnosnik Ivan Bugarin), Grad Trilj nije u poslovnom odnosu s društvom VODOVOD I ODVODNJA CETINSKE KRAJINE d.o.o. radi pružanja usluga ili izvođenja radova koji se ne odnose na komunalnu djelatnost.

Konačno, u dopisu se daje podatak da su Proračunom Grada Trilja za 2018.g. dodijeljena sredstva društvu VODOVOD I ODVODNJA CETINSKE KRAJINE d.o.o. u sklopu proračunske stavke „Program izgradnje komunalne infrastrukture“ i to za slijedeće projekte:

1. Izgradnja vodoopskrbe u iznosu od 455.000,00 kn, u skladu s Planom gradnje komunalnih vodnih građevina na području Grada Trilja, kojim Gradsko vijeće raspodjeljuje sredstva iz naknade za razvoj; 2. Izgradnja kanalizacijske mreže u iznosu od 2.450.000,00 kn u skladu s Programom gradnje objekata komunalne infrastrukture u Gradu Trilju za 2018.g. koji donosi Gradsko vijeće Grada Trilja.

U dopisu se ističe da je nacrt Proračuna za 2018.g. izradio Upravni odjel za financije Grada Trilja, a da je predlagatelj Proračuna na sjednici Gradskog vijeća Grada Trilja bio gradonačelnik Grada Trilja.

U prilogu dopisa Grada Trilja od 15. listopada 2018.g. dostavljena je dokumentacija koja potvrđuje podatke navedene u dopisu i to Odluka gradonačelnika Grada Trilja o imenovanju predstavnika Grada Trilja u Skupštini društva VODOVOD I ODVODNJA CETINSKE KRAJINE d.o.o. od 18. srpnja 2014.g., Proračun Grada Trilja za 2018.g., Plan gradnje komunalnih vodnih građevina na području Grada Trilja za 2018.g. te Program gradnje objekata komunalne infrastrukture u Gradu Trilju za 2018.g.

Slijedom navedenog, Povjerenstvo je razmotrilo navod iz prijave da dužnosnik u trgovačkom društvu VODOVOD I ODVODNJA CETINSKE KRAJINE d.o.o. obavlja funkciju člana uprave. Na temelju prikupljenih podataka iz sudskog registra Povjerenstvo je utvrdilo da dužnosnik Ivan Bugarin u navedenom trgovačkom društvu ne obavlja funkciju člana uprave, odnosno da radno mjesto pomoćnika direktora za tehnička pitanja ne predstavlja upravljačku funkciju te je stoga utvrđeno da iz postupanja dužnosnika ne proizlazi moguća povreda članka 14. stavka 1. ZSSI-a.

Nadalje, Povjerenstvo je razmotrilo proizlaze li i neke druge moguće povrede odredbi ZSSI-a, vezano za okolnost da je dužnosnik Ivan Bugarin, istovremeno uz obnašanje dužnosti zamjenika gradonačelnika Grada Trilja, u stalnom radnom odnosu u društvu VODOVOD I ODVODNJA CETINSKE KRAJINE d.o.o.

S obzirom da je na temelju prikupljenih podataka utvrđeno da dužnosnik Ivan Bugarin dužnost zamjenika gradonačelnika Grada Trilja obnaša volonterski odnosno da dužnost ne obnaša profesionalno pa da posljedično nije bio dužan podnijeti zahtjev Povjerenstvu da utvrdi da istovremeno obavljanje poslova u smislu stalnog zanimanja radi ostvarivanja prihoda u društvu VODOVOD I ODVODNJA CETINSKE KRAJINE d.o.o. ne utječe na zakonito obnašanje navedene dužnosti, Povjerenstvo je utvrdilo da iz postupanja dužnosnika ne proizlazi moguća povreda članka 13. stavka 2. ZSSI-a.

Nadalje, Povjerenstvo je ispitalo obavlja li dužnosnik funkciju predstavnika Grada Trilja u Skupštini društva VODOVOD I ODVODNJA CETINSKE KRAJINE d.o.o., u kojem bi slučaju bio u situaciji potencijalnog sukoba interesa prilikom donošenja odluka Skupštine društva kojima se izravno ili neizravno odlučuje o statusu i materijalnim pravima Uprave društva, a s obzirom da Uprava društva (odnosno direktor) odlučuje o statusu i materijalnim pravima iz radnog odnosa svih radnika zaposlenih u društvu, dakle, pored ostalih i dužnosnika osobno.

S obzirom da je na temelju prikupljenih podataka i dokumentacije utvrđeno da dužnosnik Ivan Bugarin nije predstavnik Grada Trilja u Skupštini predmetnog trgovačkog društva, već da je to treća osoba, Povjerenstvo je utvrdilo da se dužnosnik Ivan Bugarin ne nalazi u situaciji potencijalnog sukoba interesa u smislu članka 2. stavka 2. ZSSI-a na opisani način.

Pritom je utvrđeno da je osoba koja predstavlja Grad Trilj u Skupštini predmetnog trgovačkog društva, imenovana još 2014.g., dakle prije nego je dužnosnik Ivan Bugarin stupio na dužnost, pa prema tome dužnosnik nije mogao niti utjecati na odabir predstavnika u Skupštini predmetnog trgovačkog društva.

Ujedno, s obzirom na činjenicu da dužnosnik Ivan Bugarin ne obavlja funkciju predstavnika Grada Trilja u Skupštini predmetnog trgovačkog društva, posljedično niti ne prima naknadu za ovu funkciju te je stoga Povjerenstvo utvrdilo da iz postupanja dužnosnika ne proizlazi niti moguća povreda članka 7. točke d) ZSSI-a.

Naposljetku, Povjerenstvo je razmotrilo upućuju li utvrđene okolnosti da je dužnosnik, u obnašanju dužnosti zamjenika gradonačelnika Grada Trilja, svojim radnjama omogućio ili utjecao da njegov poslodavac, društvo VODOVOD I ODVODNJA CETINSKE KRAJINE d.o.o., ostvari imovinsku korist iz Proračuna Grada Trilja.

Povjerenstvo je, na temelju prikupljenih podataka i dokumentacije utvrdilo da se društvo VODOVOD I ODVODNJA CETINSKE KRAJINE d.o.o. nalazi u kontinuiranom poslovnom odnosu s Gradom Triljom od osnivanja 2014.g. isključivo radi obavljanja komunalnih djelatnosti vodoopskrbe i odvodnje, radi kojih je Grad Trilj, kao suosnivač, osnovao to društvo.

Naime, Povjerenstvo je prilikom razmatranja okolnosti da je dužnosnik zaposlenik predmetnog trgovačkog društva imalo u vidu da je Grad Trilj, sukladno odredbama prethodno važećeg Zakona o komunalnom gospodarstvu („Narodne novine“ br. 36/95., 70/97., 128/99., 57/00., 129/00., 59/01., 26/03., 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14.), kao i novog Zakona o komunalnom gospodarstvu („Narodne novine“ broj 68/18. i 110/18., na snazi od 4. kolovoza 2018.g.) dužan osigurati javnu uslugu vodoopskrbe i odvodnje na području grada te da je primarni način obavljanja komunalnih djelatnosti, pogotovo onih koje iziskuju izgradnju i održavanje infrastrukture, putem osnivanja trgovačkih društava odnosno komunalnih poduzeća. Pritom se, sukladno odredbama ovog zakona, komunalne djelatnosti obavljaju kao javna služba odnosno u javnom interesu, radi osiguravanja isporuke komunalnih usluga korisnicima, a ne radi stjecanja dobiti.

Ujedno, Povjerenstvo je imalo u vidu, specifično za djelatnost vodoopskrbe i odvodnje, da sukladno članku 201. Zakona o vodama djelatnost javne vodoopskrbe i javne odvodnje, osim iznimno, obavljaju javni isporučitelji vodne usluge.

Nadalje, sukladno članku 202. Zakona o vodama, na koji ukazuje Grad Trilj kao pravnu osnovu poslovnog odnosa s trgovačkim društvom u kojem je zaposlen dužnosnik Ivan Bugarin, u navedenom dopisu od 15. listopada 2018.g., javni isporučitelj vodnih usluga javne vodoopskrbe ili javne odvodnje je trgovačko društvo u kojem sve udjele, odnosno dionice u temeljnom kapitalu imaju jedinice lokalne samouprave ili trgovačka društva u kojima sve udjele, odnosno dionice u temeljnom kapitalu izravno imaju jedinice lokalne samouprave, odnosno ustanova kojoj je osnivač jedinica lokalne samouprave.

Sukladno stavku 2. i 4. istog članka Zakona o vodama, javni isporučitelj vodne usluge ne može obavljati druge djelatnosti, osim javne vodoopskrbe i javne odvodnje i dopunskih djelatnosti vezanih za osiguravanje propisane kvalitete isporuke.

Imajući navedeno u vidu, Povjerenstvo zaključuje da trgovačko društvo VODOVOD I ODVODNJA CETINSKE KRAJINE d.o.o., u kojem je dužnosnik zaposlen istovremeno uz volontersko obnašanje dužnosti, kao javni isporučitelj vodnih usluga za Grad Trilj od svojeg osnutka 2014.g., ne može s Gradom Triljom biti u poslovnim odnosima radi obavljanja usluga koje nisu vezane uz isporuku vodnih usluga odnosno ne može iz poslovnih odnosa s Gradom Triljem ostvarivati dobit pa se posljedično može zaključiti da niti dužnosnik Ivan Bugarin ne može u eventualno povjerenim poslovima gradonačelnika Grada Trilja vezanim uz navedene poslovne odnose, omogućiti ili utjecati da trgovačko društvo u kojem je zaposlen ostvari dobit odnosno imovinsku korist, od koje bi posljedično mogao imati osobnu korist kao zaposlenik.

Podaci pribavljeni od Grada Trilja potvrđuju da nema poslovnih odnosa s predmetnim trgovačkim društvom osim onih radi javne isporuke vodnih usluga.

Pored navedene okolnosti da se radi o poslovnom odnosu isključivo radi pružanja predmetne komunalne usluge kao javne službe, Povjerenstvo je razmotrilo je li dužnosnik osobno bio potpisnik prijedloga Proračuna Grada Trilja, kojim bi se predviđala određena sredstva za trgovačko društvo u kojem je zaposlen, a s obzirom da bi takva situacija mogla narušiti dužnosnikovu vjerodostojnost i eventualno stvoriti dojam kod građana da koristi dužnost radi utjecaja na Gradsko vijeće da donese odluku o proračunskim izdacima u korist dužnosnikova poslodavca.

Na temelju prikupljenih podataka i dokumentacije utvrđeno je da dužnosnik Ivan Bugarin nije sudjelovao u izradi prijedloga proračuna niti je bio potpisnik prijedloga Proračuna Grada Trilja za 2018.g., upućenog Gradskom vijeću, kao i da se stavke izdataka u Proračunu u korist društva VODOVOD I ODVODNJA CETINSKE KRAJINE d.o.o. odnose isključivo na infrastrukturne projekte nužne za pružanje javne usluge vodoopskrbe i odvodnje, sukladno prethodno donesenim aktima Gradskog vijeća Grada Trilja.

Slijedom navedenog, Povjerenstvo je utvrdilo da, vezano za okolnost da je dužnosnik Ivan Bugarin, istovremeno uz obnašanje dužnosti zamjenika gradonačelnika Grada Trilja, u radnom odnosu u trgovačkom društvu VODOVOD I ODVODNJA CETINSKE KRAJINE d.o.o, ne proizlazi da je u postupanju dužnosnika došlo do moguće povrede odredbi ZSSI-a odnosno da se dužnosnik nalazi u situaciji sukoba interesa, s obzirom da je društvo VODOVOD I ODVODNJA CETINSKE KRAJINE d.o.o. u poslovnom odnosu s Gradom Triljom nastalom prije nego je dužnosnik stupio na dužnost i to samo kao javni isporučitelj vodnih usluga kao i s obzirom da dužnosnik nije sudjelovao u izradi prijedloga Proračuna Grada Trilja za 2018.g.

Stoga je Povjerenstvo, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika Ivana Bugarina, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Bugarin, na adresu prebivališta
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana